På veien i Irak
Regi: 
Hiner Saleem. 
Fransk drama. 
15 år. 

Minimalistisk roadmovie med kurdisk blikk på Irak. 

STJERNER: 
Nazmi Kirik, Eyam Ekrem, Belcim Belgin. 

HANDLING: 
Irak 1988; rett før Saddam Husseins massakre av kurderne i Halabja. 
En kurder tvinges inn i den irakiske hær. 
En av hans oppgaver er å frakte hjem liket av en irakisk soldat. 
Reisen er lang, sjåføren er araber, og sterk tilhenger av Hussein. 
Kurderen vil hjem for å bringe kone og barn i sikkerhet. 

DOMMEN: 
Den kurdiske regissør Saleem forteller sine historier med besk humor. 
Det viste han i den absurde komedien «Vodka Lemon». 
Hans stiliserte form; svært minimalistisk og med liten dialog, er krevende og distanserende. 
Saleem bruker ikke det brutale uttrykk som middel. 
Han dveler, og i denne filmen er det landskapet i det langstrakte Irak som er bakgrunn for kontrastene. 
Tausheten og uroen mellom kurderen og araberen blir i denne minimalistiske settingen en langsom intellektuell observasjon, som aldri helt griper tak i deg. 

Sett med ukens dødsdom over Saddam Hussein er filmen rykende aktuell, men mer som et politisk synspunkt enn som besnærende filmopplevelse. 
